**Organizácia distribúcie antigénových samotestov na domáce použitie.**

V súvislosti so začatím nového školského roka 2021/2022 v záujme zabezpečenia ochrany života a zdravia na školách počas pandémie COVID-19 sú pre žiakov základných a stredných škôl a špeciálnych škôl, ktorí prejavia záujem, k dispozícii antigénové samotesty na domáce použitie. Možnosť antigénového samotestovania v domácom prostredí môžu využiť všetci žiaci, aj zaočkovaní a aj tí, ktorí prekonali ochorenie COVID-19.

Každý žiak základnej a strednej školy a špeciálnej školy, ktorého rodič prejaví záujem, teda dostane 1 sadu 25 ks testov na domáce samotestovanie (1 balenie – sada - krabica) a k tomu 25 ks sterilných odberových tyčiniek na výter z prednej časti nosa (na tzv. nazálny výter). Pri testovaní dvakrát týždenne bude sada antigénových samotestov postačovať približne na obdobie 12 týždňov.

Pokiaľ sa rodičia rozhodnú využiť možnosť domáceho samotestovania žiakov, odporúčame ho realizovať v pondelok a vo štvrtok ráno pred nástupom do školy, alebo kedykoľvek keď žiak prejavuje jeden z príznakov ochorenia COVID-19.

Pri vykonávaní testu žiak postupuje podľa pokynov výrobcu testu a návodu zverejneného Ministerstvom zdravotníctva SR a je uvedený aj nižšie v dokumente.

Návod na použitie pre samotestovanie:

1. Sprievodca pre samotestovanie:

https://www.health.gov.sk/Clanok?Hlavna-sprava-COVID-19;

link na priame stiahnutie súboru: <https://www.health.gov.sk/Zdroje?/Sources/tlacove_spravy/coronavirus/Sprievodca-samotestovanie-Covid-19.pdf>

2. Návod na použitie pri samotestovaní: https://www.health.gov.sk/Clanok?Hlavna-sprava-COVID-19 ; link na priame stiahnutie súboru: <https://www.health.gov.sk/Zdroje?/Sources/tlacove_spravy/coronavirus/samodiagnosticky-test-navod-na-pouzitie.pdf>

3. súčasťou sprievodcu aj návodu na použitie je QR kód, po naskenovaní ktorého sa zobrazí krátke inštruktážne video ako vykonať samotestovanie:



**Postup pri vydávaní antigénových samotestov:**

* Škola zistí záujem žiakov o antigénové samotestovanie a požiada okresný úrad v sídle kraja o vydanie príslušného počtu antigénových samotestov (požadovaný počet nemôže presiahnuť celkový počet žiakov na škole). Škola môže požiadať len o presný počet antigénových samotestov na základe zisteného a preukázateľného záujmu, nemôže si požiadať o viac testov.
* Oprávneným žiadateľom (základným a stredným školám vrátane špeciálnych škôl) bude na základe prejaveného záujmu rodičov žiakov vydané 1 balenie (25 ks Ag testov) na jedného žiaka.
* Okresný úrad v sídle kraja cez príslušný odbor školstva zabezpečí výdaj antigénových samotestov oprávneným žiadateľom (základným a stredným školám vrátane špeciálnych škôl). Okresný úrad v sídle kraja si prostredníctvom odboru školstva overí počet žiakov, pre ktorých oprávnený žiadateľ požiadal o vydanie antigénových samotestov. Škola je povinná na vyžiadanie okresného úradu preukázať počet rodičov, ktorí prejavili záujem o antigénové samotestovanie.
* Vrátenie a prípadná redistribúcia antigénových samotestov bude predmetom riešenia na základe zisteného záujmu o antigénové samotestovanie.

Dôležité upozornenie:

* Antigénové samotesty sa poskytujú výlučne za účelom diagnostiky ochorenia COVID-19 žiaka, ktorému sú určené.
* V prípade, ak prevzaté antigénové testy nebudú použité, pričom zároveň nedošlo k ich znefunkčneniu (napr. rozbaleniu), je rodič povinný vrátiť tieto samotesty škole. Škola ďalej vráti antigénové samotesty okresnému úradu.
* V prípade, ak preberajúci antigénové testy použije na iný ako dohodnutý účel, je povinný vydať bezdôvodné obohatenie formou finančného plnenia, ktorého výška sa vypočíta ako súčin počtu odovzdaných antigénových testov a trhovej ceny jedného antigénového testu.